Nr. 7/2009

Hinn 19. nóvember 2009 er kveðinn upp í iðnaðarráðuneytinu svohljóðandi

## ÚRSKURÐUR

- I. Málavextir

Með stjórnsýslukæru, dags. 17. ágúst 2009, kærði A fyrrverandi framkvæmdastjóri og aðaleigandi X (hér eftir nefnd kærandi) þá ákvörðun B, tilnefnds umsjónarmanns vegna uppgjörs og umsýslu tryggingarfjár vegna gjaldþrots X, að samþykkja kröfulýsingu þriggja aðila í tryggingarfé ferðaskrifstofunnar. Hin kærða ákvörðun var tilkynnt kæranda með bréfi kærða dags. 18. maí 2009. Kæra barst innan þriggja mánaða kærufrests samkvæmt 1. mgr. 27. gr. stjórnsýslulaga nr. 37/1993.

Þann 16. október 2008 barst Ferðamálastofu tölvupóstur frá kæranda um að stjórn fyrirtækisins hafi ákveðið að hætta rekstri og fór þess á leit að ferðaskrifstofuleyfi fyrirtækisins yrði fellt úr gildi. Þann 13. nóvember 2008 felldi Ferðamálastofa niður leyfi fyrirtækisins með formlegum hætti. Þann 18. nóvember 2008 var B tilnefndur af Ferðamálastofu til að sjá um uppgjör tryggingarfjár vegna rekstrarstöðvunar X í samræmi við 20. gr. laga nr. 73/2005 um skipan ferðamála. Samkvæmt framangreindu ákvæði skal umsjónarmaður hafa með höndum umsýslu vegna heimflutningsfarþega og endurgreiðslu af tryggingarfé ferðaskrifstofu. Kostnaður við störf umsjónarmanns skal ennfremur greiddur af tryggingarfé. Í samræmi við 19. gr. laga um skipan ferðamála lét umsjónarmaður birta áskorun um kröfulýsingu í Lögbirtingarblaði og Morgunblaðinu þann 5. desember 2008 en kröfulýsingarfrestur rann út 1. febrúar 2009.

Eftirfarandi kröfum var lýst í tryggingarfé X: 1.C, krafa að fjárhæð kr. 309.000. 2. D, krafa að fjárhæð kr. 270.000. 3. E, krafa að fjárhæð kr. 490.000. 4. F, krafa um greiðslu styrks. 5. G, krafa um greiðslu styrks. 6. H, krafa að fjárhæð kr. 120.000.

Þann 22. desember 2008 sendi kærandi umsjónarmanni tryggingarfjárins tölvupóst þar sem gerð var grein fyrir þeim viðskiptavinum sem ekki var búið að ganga frá greiðslu til erlends birgja eða áttu að fá endurgreiðslur frá þeim. Í tölvupóstinum kemur fram að hér sé um að ræða viðskiptavini sem hafi skráð sig í málanám eða farið í vinnu fyrir milligöngu fyrirtækisins, en sú starfsemi tilheyri ekki tryggingarskyldum rekstri fyrirtækisins.

Með tölvupósti, dags. 7. apríl 2009, óskaði umsjónarmaður eftir athugasemdum Ferðamálastofu við niðurstöður sínar varðandi framkomnar kröfur. Í tölvupósti sama dag óskaði lögfræðingur Ferðamálastofu eftir nánari útskýringum á þeim þremur kröfum sem síðar voru samþykktar en umsjónarmaður svaraði þeim athugasemdum einnig samdægurs.

Með tölvupósti, dags. 8. apríl 2009, óskaði umsjónarmaður eftir athugasemdum kæranda við niðurstöður sínar varðandi framkomnar kröfur. Í tölvupósti þann 20. apríl s.á. gerir kærandi athugasemdir við að umræddar kröfur verði samþykktar, þar sem þær flokkist ekki undir tryggingarskylda veltu fyrirtækisins samkvæmt framlagðri áætlun og rekstrarreikningum til Ferðamálastofu en ekki hafi verið gerðar athugasemdir við þá skilgreiningu hingað til.

Afstaða umsjónarmanns var tilkynnt hlutaðeigandi aðilum með bréfi, dags. 18. maí 2009. Í greinargerð umsjónarmanns er fallist á þrjár kröfur (tölusettar 1.-3.) en öðrum þremur vísað frá (tölusettar 4.-6.) en krafa kæranda lýtur einungis að þeim kröfum sem samþykktar voru. Nánar verður farið í þær kröfur sem samþykktar voru í II. kafla.